Návrh

legislatívneho zámeru 
zákona o organizácii a podpore športu 

I. Časť	
ÚVOD 

	V súčasnosti európske právne normy detailne nešpecifikujú oblasť športu. Šport sa chápe ako súčasť národnej identity. Jeho riadenie a zabezpečovanie je plne v kompetencii jednotlivých členských štátov. Až v zmluvách o Európskej únii z roku 1997 (Amsterdam) a z roku 2000 (Nice) sa v Deklarácii o športe bližšie špecifikujú jeho aspekty a zdôrazňuje sa potreba súčinnosti inštitúcií  Európskej únie (ďalej len „EÚ“) so sektorom športu, hlavne s mimovládnymi športovými organizáciami. Európska komisia nedávno prijala svoju prvú ucelenú iniciatívu v oblasti športu – Bielu knihu o športe a dňa 19.10.2007 bola v Lisabone schválená reformná zmluva Európskej únie,  kde čl. 149 upravuje sociálnu i výchovnú funkciu športu a jeho štruktúru založenú na dobrovoľnej činnosti. V súlade so zámermi a odporúčaniami týchto dokumentov bol pripravovaný aj legislatívny zámer zákona o organizácii a podpore športu. 
			                
	Po zmene  spoločensko-politických podmienok v roku 1989 stále vládne v slovenskom športe veľká rozdrobenosť. Chýba reálne stanovenie úloh a práv občianskych združení v oblasti športu. Vzťahy v športe sú neprehľadné, vznikli športové strešné združenia, ktoré nenesú konkrétnu zodpovednosť za rozvoj športu, ich členmi sú pritom neraz paralelne tie isté organizácie, čo síce nie je protiprávne, ale neefektívne. V športe zatiaľ štát nemá zodpovedného partnera za celú mimovládnu športovú sféru, ktorý by zastupoval jej záujmy a podieľal by sa aj na príprave strategických a dlhodobých zámerov v oblasti športu. 
	Vo svete sa zo športu stal významný komerčný, marketingový a mediálny fenomén. V Slovenskej republike je však situácia iná. Slovenský šport pociťuje nedostatok finančných prostriedkov a chýba vyhovujúce legislatívne a ekonomické prostredie pre rozvoj športu. Nedostatok finančných prostriedkov sa prejavuje vo všetkých oblastiach športu. Je to dôsledok aj toho, že v ostatných rokoch sa celkový objem finančných prostriedkov  vyčlenených na šport zo štátneho rozpočtu nezmenil. Športová infraštruktúra je stará, nevyhovujúca a v mnohých prípadoch nespĺňa medzinárodné štandardy. Realizovať športový proces v takýchto podmienkach a snažiť sa konkurovať vyspelým krajinám je veľmi zložité, z týchto dôvodov sa predpokladá zriadenie poradného orgánu Rady vlády SR pre šport, ktorý bude stanovovať priority štátnej politiky vo všetkých oblastiach športu.

A. Právna úprava problematiky športu a potrebná legislatívna úprava                                                                                                                                                                                                                                                  
 	
A.1 Problematiku športu v Slovenskej republike upravujú najmä tieto zákony:

1. Zákon č. 288/1997 Z.z. o telesnej kultúre o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov – základná právna norma v oblasti športu.

2. Zákon č. 83/1990 Zb.  o združovaní občanov v znení neskorších predpisov – upravuje najmä vznik, činnosť a zánik športových spolkov (športových zväzov, športových asociácií, športových klubov, atď.)

3. Zákon č. 416/2001 Z.z. o prechode niektorých pôsobností z orgánov štátnej správy na obce a na vyššie územné celky v znení neskorších predpisov.  

4. Zákon č. 302/2001 Z.z. o samospráve vyšších územných celkov (zákon o samosprávnych krajoch) v znení neskorších predpisov.

5. Zákon Slovenskej národnej rady č. 369/1990 Zb. o obecnom zriadení v znení neskorších predpisov. 

6. Zákon Národnej rady Slovenskej republiky č. 226/1994 Z.z.  o používaní a ochrane olympijskej symboliky a o Slovenskom olympijskom výbore.

7. Zákon Slovenskej národnej rady č. 315/1992 Zb. o verejných telovýchovných, športových a turistických podujatiach.

8. Zákon č. 29/1984 Zb. o sústave základných a stredných škôl (školský zákon) v znení neskorších predpisov – upravuje výchovu a vzdelávanie v športových školách a športových triedach.

K vyššie uvedeným zákonom sú v súčasnosti platné vykonávacie predpisy:
 
1.	Vyhláška Ministerstva školstva SR č. 257/1998 Z. z. o podmienkach získavania odbornej spôsobilosti na vykonávanie špecializovaných činností v oblasti telesnej kultúry, v znení vyhlášky č. 300/2000 Z. z..
2.	Výnos Ministerstva školstva SR č. 10 613/1998-71 o zriadení, zložení a činnosti akreditačnej komisie špecializovaných činností v oblasti telesnej kultúry a o vydávaní potvrdení o akreditácii z 3. júla 1998.
3.	Vyhláška Ministerstva školstva mládeže a telesnej výchovy SSR č. 65/1988 Zb. o športových školách a stredných odborných učilištiach s triedami s vrcholovou športovou prípravou.

A.2 Potrebná legislatívna úprava (zákonom o organizácii a podpore športu) pre skvalitnenie všetkých úloh v oblasti športu: 

-  stanoviť priority štátnej politiky v športe (školský šport, športovo talentovaná mládež,  
   športová reprezentácia)  a ich podporu,
-  upraviť financovanie priorít štátnej politiky v športe,
-  stanoviť úlohy štátnej správy, samosprávy a iných právnických osôb v oblasti športu, 
-  upraviť organizáciu a zásady riadenia športu,
-  stanoviť ďalšie dôležité oblasti štátneho záujmu (boj proti dopingu, vzdelávanie odborníkov v športe, informačný systém, rozhodovanie sporov, budovanie infraštruktúry osobitného významu).

B. Predmet a ciele navrhovanej právnej úpravy

	Na základe vyššie uvedeného je predmetom prípravy zákona definovanie organizovania športovej činnosti ako verejnoprospešnej činnosti, zodpovednosti vlády,  ministerstiev, obcí, vyšších územných celkov a ďalších subjektov pôsobiacich v športe, zásad riadenia a organizácie športu, verejného záujmu v športe, priorít štátnej politiky v športe a ďalších oblastí podpory športu.

Ciele predkladaného zákona:
-	definovať Slovenský olympijský výbor, Slovenský paralympijský výbor a športové organizácie (zväzy, federácie, asociácie, resp. nimi zriadené združenia) ako hlavných partnerov štátu,
-	stanoviť kompetencie jednotlivých subjektov v oblasti športu,
-	vytvoriť podmienky pre zapojenie občanov do športovej činnosti, s dôrazom na deti a mládež , vrátane osôb so zdravotným postihnutím, 
-	zabezpečiť efektívnu a úspešnú športovú reprezentáciu Slovenskej republiky.

C. Obsah navrhovanej právnej úpravy

C.1 Základné pojmy

Šport – sú všetky formy pohybových aktivít, ktoré prostredníctvom príležitostnej alebo organizovanej účasti vedú k preukazovaniu alebo zvyšovaniu telesnej zdatnosti, zdravia a duševnej pohody, formujú sociálne väzby alebo umožňujú dosahovať výsledky v súťažiach na všetkých úrovniach.

Športovec – fyzická osoba, ktorá uskutočňuje pohybové aktivity na dosahovanie výsledkov v súťažiach a podujatiach na všetkých úrovniach. 

Rekreačný športovec – fyzická osoba, ktorá uskutočňuje telesné aktivity za účelom udržania alebo zlepšenia zdravia a duševnej pohody. 

C.2 Organizácia a riadenie športu

Organizácia a riadenie športu bude vychádzať z princípu autonómnosti športu vo vzťahu k štátu, stanovenia zodpovednosti štátu za organizáciu a podporu športu v rozsahu definovanom v časti C.3 ( C.3 Verejný záujem v športe) a transparentnosti pôsobenia právnických osôb v oblasti športu.  V zmysle týchto požiadaviek budú základnú organizačnú štruktúru v športe tvoriť:

C.2.1 Športové občianske združenia  

Zákon pri rešpektovaní princípu autonómnosti športu stanoví  ako hlavných partnerov štátu Slovenský olympijský výbor, Slovenský paralympijský výbor a športové organizácie (zväzy, federácie, asociácie), ktoré sú riadnymi členmi príslušných medzinárodných organizácií a majú právo v nich zastupovať Slovenskú republiku  (ďalej len „národné športové organizácie“), resp. nimi zriadené združenia.
 Hlavné úlohy národných športových organizácií sú:            
-	zabezpečovať rozvoj športového odvetvia v Slovenskej republike,
-	zabezpečovať prípravu športovej reprezentácie Slovenskej republiky, jej  účasť v medzinárodných súťažiach a schvaľovať nomináciu na tieto súťaže,
-	starostlivosť o športovo talentovanú mládež,
-	organizovať a riadiť súťaže a podujatia v príslušnom športovom odvetví,
-	organizovať medzinárodné súťaže a podujatia z poverenia medzinárodnej organizácie,
-	vzdelávať odborníkov v športe,
-	reprezentovať záujmy Slovenskej republiky v medzinárodných športových organizáciách v príslušnom športovom odvetví,
-	rozhodovať o požiadavkách medzinárodných športových organizácií, ktoré sa týkajú súťaží a podujatí v Slovenskej republike a v zahraničí,
-	podieľať sa na boji proti dopingu.
Právami národných športových organizácií sú:
-	združovať športové kluby, jednotlivcov a ďalšie športové subjekty,
-	prijímať pravidlá a predpisy športovej súťaže v zhode s medzinárodne uznávanými pravidlami a kontrolovať ich dodržiavanie,
-	vydávať licencie na výkon športovej činnosti v športovej súťaži a vydávať licencie pre športových odborníkov v príslušnom športovom odvetví,
-	zriaďovať rozhodcovský súd,
-	využívať ekonomické aktivity na plnenie svojich úloh a cieľov,
-	navrhovať Ministerstvu školstva SR a vláde SR zástupcov športu do poradných orgánov,
-	podieľať sa na tvorbe kritérií rozdeľovania finančných prostriedkov zo štátneho rozpočtu,
-	podieľať sa na tvorbe legislatívnych noriem a koncepčných materiálov v oblasti športu. 

C.2.2 Štátna správa

Zákon stanoví úlohy ústredných orgánov štátnej správy v štátnej politike v športe:

Ministerstvo školstva SR
-	realizácia štátnej politiky v športe a dohľad nad jej dodržiavaním, príprava návrhu Národného programu  športu,
-	realizácia stabilného a transparentného systému financovania športu, 
-	podpora školského športu,
-	podpora talentovanej mládeže v spolupráci so športovými organizáciami,
-	podpor rozvoja športových odvetví,
-	podpora športovej reprezentácie,
-	podpora boja proti dopingu,
-	spolupráca s inými ústrednými orgánmi štátnej správy, samosprávnymi krajmi a obcami pri zabezpečovaní úloh v oblasti športu,
-	podpora organizovania významných a medzinárodných športových podujatí na území Slovenskej republiky,
-	zriaďovanie organizácií za účelom plnenia úloh v oblasti štátnej správy športu, najmä pri správe informačného systému v športe, vzdelávaní, vede a výskume, diagnostike, príprave športovcov a športovo talentovanej mládeže a uchovávaní historických a pamäťových hodnôt športu, 
-	vzdelávanie odborníkov v oblasti športu a akreditačná činnosť,
-	vytváranie a správa informačného systému v športe v spolupráci so športovými subjektmi,
-	koordinácia a súčinnosť pri budovaní športovej infraštruktúry osobitného významu.

Rozsah úloh ostatných ústredných orgánov štátnej správy:
-	Ministerstvo obrany SR a Ministerstvo vnútra SR budú vo svojej pôsobnosti  zabezpečovať činnosť stredísk športovej reprezentácie a starostlivosť o športovo talentovanú mládež v súčinnosti s príslušnými národnými športovými organizáciami,
-	Ministerstvo zdravotníctva SR bude na základe verejného zdravotného poistenia čiastočne uhrádzať jednu preventívnu prehliadku poistencov aktívnych v organizovanom športe do 18 rokov veku raz za rok v špecializačnom odbore telovýchovné lekárstvo. V spolupráci s Úradom verejného zdravotníctva SR sa bude podieľať na príprave usmernenia týkajúceho sa zaraďovania žiakov a študentov do výučby zdravotnej telesnej výchovy a na príprave koncepčných materiálov v oblasti rekreačného športu ako významného nástroja v starostlivosti o telesné a duševné zdravie.
-	Ministerstvo hospodárstva SR v rámci svojej pôsobnosti bude vytvárať podmienky na rozvoj športu, najmä zabezpečovaním potrieb a služieb v oblasti cestovného ruchu, vrátane rekreačného športu.

C.2.3 Samospráva

V zmysle zákona č. 416/2001 Z. z. o prechode niektorých pôsobností z orgánov štátnej správy na obce a vyššie územné celky v znení neskorších predpisov, zákona č. 302/2001 Z. z. o samospráve vyšších územných celkov v znení neskorších predpisov, zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov, zákona č. 369/1990 Zb. o obecnom zriadení  budú partnerom pre štát pri realizácii štátnej politiky v športe obce a vyššie územné celky.

Rozsah úloh obcí:
-	realizácia štátnej politiky v športe v obciach, dohľad nad jej dodržiavaním, s dôrazom na rekreačný šport a vytváranie podmienok na športovanie širokej verejnosti,
-	podpora organizovania športových podujatí a aktivít miestneho, celoslovenského a medzinárodného významu, uskutočňovaných na území obcí,
-	podpora výstavby, modernizácie, rekonštrukcie a prevádzkovania športových zariadení na školách v zriaďovateľskej pôsobnosti obcí a športových zariadení v obciach,
-	rozvoj a starostlivosť o šport  na školách v zriaďovateľskej pôsobnosti obcí a podpora školských športových súťaží,
-	starostlivosť o športovo talentovanú mládež v spolupráci so športovými organizáciami. 

Rozsah úloh vyšších územných celkov:
-	realizácia štátnej politiky v športe v krajoch v súlade s Národným programom športu, s dôrazom na rekreačný šport a vytváranie podmienok na športovanie širokej verejnosti,
-	podpora organizovania športových podujatí a aktivít regionálneho, celoslovenského a medzinárodného významu, uskutočňovaných na území krajov,
-	podpora výstavby, modernizácie, rekonštrukcie a prevádzkovania športových zariadení na školách v zriaďovateľskej pôsobnosti vyšších územných celkov a športových zariadení v krajoch, v spolupráci s príslušnými obcami,
-	koordinácia športových organizácií, iných právnických osôb a fyzických osôb pôsobiacich v oblasti športu v krajoch,
-	rozvoj a starostlivosť o šport  na školách v zriaďovateľskej pôsobnosti vyšších územných celkov a podpora školských športových súťaží v spolupráci so športovými organizáciami, 
-	starostlivosť o športovo talentovanú mládež v spolupráci so športovými organizáciami,
-	koordinácia zdravotnej starostlivosti o športovcov v spolupráci s rezortom zdravotníctva.

C.3 Verejný záujem v športe

Verejným záujmom v športe sú tieto oblasti:
-	vytváranie podmienok pre pravidelné športovanie občanov s osobitným dôrazom na 	športovanie detí a mládeže, vrátane osôb so zdravotným postihnutím, podpora 	rekreačného športu v súčinnosti s obcami a vyššími územnými celkami,
-	športovo talentovaná mládež,
-	športová reprezentácia Slovenskej republiky,
-	boj proti dopingu, bezpečnosť na štadiónoch, vzdelávanie odborníkov v športe a akreditačná činnosť, informačný systém v športe, rozhodovanie sporov, ochrana športovcov a zmluvné vzťahy v športe a budovanie športovej infraštruktúry osobitného významu.

C.4 Priority štátnej politiky v športe

1.	Šport na školách 
2.	Športovo talentovaná mládež
3.	Športová reprezentácia

C.4.1 Šport na školách

Zákon definuje význam telesnej výchovy a športu a ich vplyv na zdravý vývin detí a mládeže, zároveň definuje potrebu pravidelného športovania detí a mládeže vrátane povinného vyhodnocovania testovania žiakov základných škôl. Ďalej potrebu výučby telesnej výchovy kvalifikovanými učiteľmi a vytváranie materiálno technických podmienok pre šport na školách. V rámci školského systému sa vytvoria špecifické povinné a nepovinné formy zabezpečenia športu na základných školách, stredných školách, vysokých školách a školských zariadeniach. Nadstavbou telesnej výchovy budú školské športové súťaže žiakov základných škôl, stredných škôl a vysokých škôl, vrátane realizácie rozvojových projektov na podporu školského športu.

C.4.2 Športovo talentovaná mládež

Zákon definuje starostlivosť o športovo talentovanú mládež. Dlhodobý proces prípravy mladých športovcov pre potreby športovej reprezentácie bude zabezpečovaný prostredníctvom školského systému, na ktorý nadviaže systém starostlivosti národných športových organizácií, stredísk športovej reprezentácie a športových klubov. V rámci školského systému sa vytvoria špecifické formy zabezpečenia na základných školách, stredných školách a v školských zariadeniach. Medzi tieto formy budú patriť školské strediská záujmovej činnosti v športe, triedy s rozšíreným vyučovaním telesnej výchovy, športové triedy a športové školy. 

C.4.3 Športová reprezentácia

Zákon ustanoví zodpovednosť národných športových organizácií (zväzov, federácií, asociácií) a príslušných rezortov za športovú prípravu reprezentantov. V kompetencii týchto orgánov bude aj výber reprezentantov Slovenskej republiky. Kritériá pre účasť v športovej reprezentácii stanoví príslušná národná športová organizácia (zväz, federácia, asociácia, Slovenský olympijský výbor, Slovenský paralympijský výbor). Zákon bude ďalej okrem definície  reprezentácie Slovenskej republiky  obsahovať aj právny status športového reprezentanta Slovenskej republiky a reprezentačného trénera, vytváranie podmienok na jeho prípravu a účasť na medzinárodných športových súťažiach. Príprava a účasť športovca v reprezentácii Slovenskej republiky sa považuje za úkon vo verejnom záujme. Pri športovej reprezentácii sa ustanoví povinnosť používať štátne symboly v súlade s platnými zákonmi.

C.5  Ďalšie oblasti štátnej politiky v športe

1.	Boj proti dopingu
2.	Vzdelávanie odborníkov v športe a akreditačná činnosť
3.	Informačný systém v športe
4.	Rozhodovanie sporov 
5.	Budovanie športovej infraštruktúry osobitného významu
6.	Bezpečnosť na štadiónoch (v súčasnosti sa pripravuje novelizácia zákona č. 315/1992 Zb. o verejných telovýchovných, športových a turistických podujatiach).

C.5.1 Boj proti dopingu 

Väčšina štátov sveta, vrátane Slovenskej republiky, sa stali členmi celosvetovej organizácie  boja  proti dopingu (WADA). Vyvrcholením bolo prijatie Svetového antidopingového kódexu a Medzinárodného dohovoru proti dopingu v športe - UNESCO, ku ktorého efektívnej aplikácii sa zaviazala aj Slovenská republika. Vzhľadom na závažnosť a rozsiahlosť antidopingovej problematiky, ako aj s dôrazom na plnenie záväzkov medzinárodných dohovorov, je nutné prijať samostatnú právnu normu o obmedzení dostupnosti látok a metód s dopingovým účinkom a o zmenách a doplnení niektorých zákonov, vrátane trestného poriadku. Osobitnou súčasťou v boji proti dopingu bude aj kontrola obsahu dopingových látok v prípravkoch používaných vo farmakologickej a spotrebiteľskej sieti, na čo sa bude reagovať novelou príslušných zákonov o ochrane spotrebiteľov (zákon o lieku, zákon o ochrane spotrebiteľa). Zákon upraví aj vznik Antidopingovej agentúry Slovenskej republiky.
C.5.2 Vzdelávanie odborníkov v športe a akreditačná činnosť

Zákon nadviaže na schválenú štruktúru odborníkov v súlade s Jednotným vzdelávacím systémom odborníkov v športe v Slovenskej republike (v kategórii tréner, v kategórii rozhodca a  v kategórii iných odborníkov, napr. organizátorov športových podujatí, športových manažérov, športových cvičiteľov a inštruktorov, športových administrátorov, športových delegátov), ktorý zároveň upravuje obsah ich vzdelávania v súlade s európskymi štandardmi v oblasti vzdelávania a zamestnanosti v športe. V zmysle uvedeného bude pôsobiť akreditačná komisia v športe ako poradný orgán Ministerstva školstva SR. Akreditačná komisia v športe po splnení podmienok, ustanovených zákonom, odporučí Ministerstvu školstva SR vydať potvrdenie o akreditácii právnickým osobám alebo fyzickým osobám (vzdelávacím zariadeniam), ktoré bude vydávané najviac na dobu piatich rokov. Po uplynutí doby jeho platnosti bude zo zákona stanovená povinnosť reakreditácie. 	
Zákon bude splnomocňovať Ministerstvo školstva SR na vydanie vykonávacieho predpisu, ktorý upraví podrobnosti o zriadení, zložení a činnosti akreditačnej komisie v športe a  odbornej spôsobilosti v športe v súlade s Jednotným vzdelávacím systémom odborníkov v športe v Slovenskej republike.

C.5.3 Informačný systém v športe

Zákon ustanoví podmienky pre vytvorenie informačného systému v športe ako súčasť informačného systému verejnej správy,  prípravu koncepčných a prognostických materiálov, propagáciu a osvetu v športe prostredníctvom internetu. Informačný systém v športe bude spravovať a  prevádzkovať  Ministerstvo školstva SR. Jeho obsahom bude register športových organizácií, športovcov, akreditovaných vzdelávacích zariadení v oblasti športu, športových odborníkov a športových agentov, športovo-rekreačných a turistických zariadení, zelených a cykloturistických trás pre účely rekreačného športu (v spolupráci so samosprávou),  dotácií z verejných zdrojov, športových súťaží, informácií z oblasti boja proti dopingu (v spolupráci s Ministerstvom zdravotníctva SR). V záujme zabezpečenia efektívnosti informačného systému v športe bude zákonom zavedená aj informačná povinnosť pre príslušné subjekty v súlade s právnym poriadkom, ako aj zákonom č. 428/2002 Z.z. o ochrane osobných údajov v znení neskorších predpisov.
 
C.5.4 Rozhodovanie sporov v športe 

Zákonom bude daná možnosť pre športové organizácie zriadiť si rozhodcovský súd. Cieľom vzniku rozhodcovského súdu je urýchlenie a zefektívnenie športových sporov v porovnaní s občianskym súdom. Náklady rozhodcovského konania budú tvoriť všetky poplatky spojené so súdnym konaním. Rozhodcovský súd bude hospodáriť s majetkom, ktorý mu poskytne zriaďovateľ a tento majetok bude používať na vykonávanie činnosti rozhodcovského súdu. 
Rozhodcovský súd bude viesť konanie podľa osobitného predpisu vypracovaného Ministerstvom školstva SR, ktorý upraví typy sporov v športe, ktoré môžu vzniknúť z porušenia:
a)	pravidiel športovej súťaže,
b)	disciplíny športovcov a športových odborníkov,
c)	zmluvných vzťahov v športe.
Zákon bude splnomocňovať Ministerstvo školstva SR na vydanie vykonávacieho predpisu, ktorý upraví podrobnosti o rozhodcovskom súde.

C.5.5 Budovanie infraštruktúry osobitného významu

Zákon definuje súčinnosť verejného a súkromného sektora pri budovaní, rekonštrukcii, modernizácii a vybavenia športovej infraštruktúry, vrátane budovania bezbariérového  prístupu pre osoby so zdravotným postihnutím v oblasti mobility a orientácie a podiel podpory štátu pri budovaní športových zariadení národného a medzinárodného významu. 

D. Financovanie športu

Financovanie športu bude vychádzať z priorít štátnej politiky v športe, z programového vyhlásenia vlády SR a zákona o štátnom rozpočte na príslušný rozpočtový rok. Z finančných prostriedkov štátneho rozpočtu budú  podporované:
A. priority štátnej politiky v športe:
1.	šport na školách (rozvojové projekty na podporu športovania detí a mládeže),
2.	športovo talentovaná mládež (športová príprava talentovanej mládeže),
3.	športová reprezentácia Slovenskej republiky (športová príprava reprezentantov Slovenskej republiky, účasť na olympijských hrách, paraolympijských hrách, majstrovstvách Európy, majstrovstvách sveta, príp. na podobných podujatiach, organizovanie významných podujatí, rozvoj športových odvetví).

B. ďalšie oblasti štátnej politiky v športe:
1.	boj proti dopingu (činnosť Antidopingovej agentúry Slovenskej republiky a realizácia antidopingového programu v Slovenskej republike),
2.	vzdelávanie odborníkov v športe a akreditačná činnosť (činnosť akreditačnej komisie  v športe, organizovanie školení, vydávanie metodických materiálov a publikácií prostredníctvom priamo riadenej organizácie Ministerstva školstva SR),
3.	informačný systém v športe spravovaný Ministerstvom školstva SR,
4.	budovanie športovej infraštruktúry osobitného významu (v spolupráci s obcami, samosprávnymi krajmi, športovými organizáciami a súkromným sektorom).

Ministerstvo školstva SR bude iniciovať zmenu zákona o hazardných hrách tak, aby výťažky z lotériových hier boli použité na financovanie športu prostredníctvom rozpočtu Ministerstva školstva SR.

Kontrola použitia finančných prostriedkov sa bude vykonávať podľa osobitných predpisov^1).

––––––––––––––––––––––––––––––––––––––––
1)	Zákon č. 502/2001 Z.z. o finančnej kontrole a vnútornom audite a o zmene a doplnení niektorých zákonov, Zákon č. 523/2004 Z.z. o rozpočtových pravidlách verejnej správy a o zmene a doplnení niektorých zákonov.

II. Časť

Právne predpisy

A.	Iné právne predpisy, ktoré budú upravovať problematiku výchovy a vzdelávania v športe a postavenie zamestnancov v školstve:

1.	Zákon o výchove a vzdelávaní (nový školský zákon) a príslušné vykonávacie predpisy, resp. pedagogická dokumentácia. Z pohľadu potrieb športu je potrebné upraviť:
a)	zvýšenú dotáciu hodín povinnej telesnej výchovy (ZŠ 3/týždenne, SŠ 1. – 3. ročník 		3 hodiny týždenne, 4. ročník 2 hodiny týždenne),
b)	záujmovú telesnú výchovu upraviť na všetkých typoch škôl - minimálne 2 hodiny 	týždenne,
c)	školské športové súťaže definovať ako integrálnu súčasť výchovno-vzdelávacieho 	procesu,
d)	oslobodzovanie žiakov z povinného vyučovania telesnej výchovy len na základe 	štandardizovaného tlačiva od všeobecného lekára pre deti a dorast alebo všeobecného 	lekára pre dospelých, kde sa presne ustanoví doba, na ktorú je žiak oslobodený, 	diagnóza a odporúčanie nápravných alebo rehabilitačných cvičení,
e)	starostlivosť o športovo talentovanú mládež v športových triedach a v športových 	školách,
f)	povinné testovanie žiakov základných škôl a jeho vyhodnocovanie,
g)	kurzové formy vyučovania – plavecké kurzy a lyžiarske kurzy.

2.	Zákon o postavení zamestnancov v školstve a príslušné vykonávacie predpisy, resp. nariadenia vlády SR. Z pohľadu potrieb športu je potrebné upraviť:
a)	výučbu telesnej výchovy kvalifikovanými učiteľmi, najmä v 1. – 4. ročníku základnej školy,
b)	vyučovaciu povinnosť učiteľov telesnej výchovy, vytvoriť možnosť v rámci povinného úväzku učiteľa vyučovať minimálne 3 hodiny týždenne v záujmových formách športu na základných a stredných školách.

B.	Nové právne predpisy a vykonávacie predpisy, ktoré pripraví Ministerstvo školstva SR:
 
1.	Zákon o obmedzení a dostupnosti látok a metód s dopingovým účinkom. 
2.	Zákon o ochrane športovca a zmluvných vzťahoch v športe, v zmysle pripravovaných právnych noriem EÚ.
3.	Vyhláška o zriadení, zložení a činnosti akreditačnej komisie v oblasti športu, o vydávaní potvrdení o akreditácii a o podmienkach získavania odbornej spôsobilosti v špecializovaných činnostiach v športe (súčasť zákona o organizácii a podpore športu – rok 2007).
4.	Vyhláška o rozhodovaní športových sporov.
 
C.	Novelizácia súčasne platných právnych predpisov:

1.	Zákon č. 315/1992 Zb. o verejných telovýchovných, športových a turistických	podujatiach (pripraví Ministerstvo školstva SR).

D.	Právne predpisy a vykonávacie predpisy, ktoré budú zrušené:

1.	Zákon č. 288/1997 Z. z. o telesnej kultúre a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov.
2.	Vyhláška MŠ SR č. 257/1998 Z. z. o podmienkach získavania odbornej spôsobilosti na vykonávanie špecializovaných činností v oblasti telesnej kultúry, v znení vyhlášky č. 300/2000 Z. z..
3.	Výnos MŠ SR č. 10 613/1998-71 o zriadení, zložení a činnosti akreditačnej komisie špecializovaných činností v oblasti telesnej kultúry a o vydávaní potvrdení o akreditácii.